
Diszkrét Elemekből Álló Tornyok Összeomlásának Kísérleti és Elméleti Modellezése

Kulcsszavak: Torony Összeomlása; Diszkrét Struktúrák; Kísérleti Modellezés; Numerikus Modellezés; Összeomlás Elemzés
Az építészet és a mérnöki megoldások fejlődésének köszönhetően nemcsak a torony- és
kéményszerű magas épületek válnak egyre gyakoribbá, hanem a diszkrét elemekből álló
konstrukciók – mint például különféle konténertornyok, téglából vagy kőből falazott
szerkezetek, illetve látványosság céljából készített alkotások – is növekednek méretben. Ezen
struktúrák bontása gyakran kontrollált összeomlasztással történik. Ilyenkor a dőlési folyamat és
az ezt követő törmelék térbeli eloszlásának ismerete kritikus jelentőségű, különösen, amikor az
omlás veszélyeztetheti a környékbeli embereket, épületeket, történelmi emlékműveket vagy
természeti képződményeket.
Munkánk során főként azon tornyok vizsgálatára koncentrálunk, melyek diszkrét, csak
nyomóerőt közvetítő elemekből épülnek fel. A tornyokat egy fixált kezdeti tengely mentén
eldöntjük, és a diszkrét elemeket, egyszerű téglatest alakú hasábokkal kísérletileg is
modellezzük. Készítünk egy matematikai modellt az ilyen tornyok dőlésének és a dőlés során
keletkező töréseknek a leírására, valamint az ebből eredő törmelékek térbeli eloszlásának
becslésére. Emellett egy kontakt dinamikán alapuló időlépéses numerikus szimulációt is
kidolgozunk. Zárásként összehasonlítjuk a kísérleti eredményeket és a két elméleti modellt.



